Den billigste returbillet mellem Frederikshavn og Göteborg kostede tidligere 190 kroner, men nu er prisen faldet til kun 99 kroner, det oplyser Kanal Frederikshavn. - Forklaringen er meget enkel. Vi vil have endnu flere passagerer på vores færger. Vi satser på, at den markante prisnedsættelse betyder, at dobbelt så mange endagsturister har lyst til at rejse med os. I dag sender vi 40.000 danskere til Sverige på endagsferie. Vi vil op på 80.000 i 2011, fortæller Stena Lines direktør, Carsten Kruse, til Kanal Frederikshavn. Prisnedsættelsen er permanent, og gælder begge veje. - Göteborg er rig på oplevelser hele året. Lige nu er det store januarudsalg i gang, men byen er også løbende vært for internationale events. Alene den kommende måneds tid er der VM i håndbold, Göteborg International Film Festival 2011 og Göteborg Horse Show. Nordens Lille London, som vi kalder Göteborg, har rigtigt meget at tilbyde, og når du kun skal betale 99 kroner for en returbillet, bliver beslutningen om at sejle dertil forhåbentlig lidt nemmere, siger Carsten Kruse. Direktøren forventer også, at prisnedsættelsen vil få flere svenskere til at rejse en dag til Frederikshavn. Allerede i 2010 steg trafikken fra Göteborg til Frederikshavn markant på grund af det nye caribiske eventyrbad på Scandic The Reef. - Vi kan se, at både danskerne og svenskerne har lyst til at rejse, og derfor er vi selvfølgelig meget spændte på at se, hvordan vores prisnedsættelse bliver modtaget, siger Carsten Kruse.
Stena Line reducerer i år billetpriserne med minimum 50 procent. Målet er at fordoble antallet af endagsturister.